กำเงินซื้อหุ้นนกแอร์ไอพีโอ187ล้านหุ้น
ก.ล.ต.นับ 1 ไฟลิ่งสายการบินนกแอร์แล้ว จ่อขายไอพีโอ 187 ล้านหุ้น น้ำมันเชื้อเพลิงคือความเสี่ยงที่สุด
25 พ.ค. 2556

ก.ล.ต.นับ 1 ไฟลิ่งสายการบินนกแอร์แล้ว จ่อขายไอพีโอ 187 ล้านหุ้น น้ำมันเชื้อเพลิงคือความเสี่ยงที่สุด
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า เมื่อวันที่ 20 พ.ค.ที่ผ่านมา แบบแสดงรายการข้อมูล (ไฟลิ่ง) ของบริษัท สายการบินนกแอร์ ได้นับ 1 แล้ว ซึ่งบริษัทเตรียมจะเสนอขายหุ้นให้กับประชาชนเป็นครั้งแรก (ไอพีโอ) จำนวน 187 ล้านหุ้น แบ่งเป็นหุ้นเพิ่มทุนจำนวน 125 ล้านหุ้น ส่วนอีก 62 ล้านหุ้น เป็นหุ้นในส่วนที่ผู้ถือหุ้นเดิมคือ Aviation Investment International จะนำออกมาขายด้วย และหลังขายหุ้นบริษัทจะมีทุนจดทะเบียน 625 ล้านหุ้น
สำหรับไตรมาสแรกปี 2556 มีรายได้หลัก 2,811 ล้านบาท เพิ่มขึ้น 50.5% จากงวดเดียวกันของปีก่อนที่มีรายได้ 1,867 ล้านบาท ซึ่งรายได้ที่เพิ่มขึ้นมาจากการเพิ่มเส้นทางบิน การเพิ่มความถี่ของเที่ยวบิน และการปรับปรุงฝูงบินซึ่งมีความจุผู้โดยสารเพิ่มขึ้นมากกว่าการปรับราคาค่าโดยสาร โดยจะเห็นว่ารายได้ต่อปริมาณการผลิตด้านผู้โดยสาร และอัตราค่าโดยสารต่อกิโลเมตรที่ค่อนข้างคงที่
ขณะเดียวกัน บริษัทมีกำไรก่อนต้นทุนน้ำมันที่ 1,269 ล้านบาท เพิ่มถึง 2 เท่าจากไตรมาสเดียวกันของปีก่อน เพราะไตรมาสแรกปีก่อนที่สุวรรณภูมิมีค่าใช้จ่ายสูง
นอกจากนี้ บริษัทมีการปรับเปลี่ยนฝูงบินจากโบอิ้ง 737-400 เป็นเครื่องบินโบอิ้ง 373-800 ทำให้ฝูงบินมีประสิทธิภาพสูงขึ้น เพราะมีอัตราการใช้งานที่ 10 ชั่วโมง จากเดิม 7 ชั่วโมง
ทางด้านฐานะการเงินและสภาพคล่องของบริษัท ณ สิ้นปี 2555 อยู่ที่ 2,252 ล้านบาท เพิ่มขึ้นจากปี 2553 ซึ่งอยู่ที่ 1,385 ล้านบาท และจากปี 2554 ซึ่งอยู่ที่ 2,015 ล้านบาท และสินทรัพย์ของบริษัทกว่า 61.976.1% คือ เงินสดและรายการเทียบเท่าเงินสด ทั้งนี้เพื่อป้องกันความเสี่ยงในการทำธุรกิจ บริษัทได้สำรองเงินสดโดยการลงทุนในสินทรัพย์ที่มีสภาพคล่องสูงอย่างตั๋วแลกเงิน และการลงทุนดังกล่าวทำให้เงินสดและรายการเทียบเท่าเงินสดของบริษัทเพิ่มขึ้นต่อเนื่องจาก 1,053.9 ล้านบาท ณ สิ้นปี 2553 เป็น 2,027 ล้านบาท ณ สิ้นไตรมาสแรกปี 2556
ขณะที่หนี้สินซึ่งส่วนใหญ่คือเจ้าหนี้การค้า อยู่ที่ 437 ล้านบาท เจ้าหนี้อื่นซึ่งประกอบด้วยรายได้ที่ยังไม่สามารถรับรู้ จำนวน 955.5 ล้านบาท ประมาณหนี้สินต่างๆ จำนวน 128.3 ล้านบาท และภาระผูกพันจากผลประโยชน์จำนวน 88.4 ล้านบาท
อย่างไรก็ตาม ความเสี่ยงของการทำธุรกิจคือการจัดหาปริมาณน้ำมันเชื้อเพลิงที่เพียงพอและความผันผวนของราคาน้ำมัน ซึ่งในช่วงไตรมาสแรกบริษัทมีต้นทุนน้ำมันเชื้อเพลิง 32-38% ของต้นทุนจากการดำเนินงาน ซึ่งถือว่าเป็นต้นทุนที่สูง หากไม่สามารถหาน้ำมันได้เพียงพอต่อการบินอาจทำให้ต้องหยุดดำเนินการ อีกทั้งราคาและปริมาณขึ้นอยู่กับปัจจัยทางเศรษฐกิจและการเมืองโลก ไม่สามารถควบคุมได้ ส่วนนโยบายจ่ายเงินปันผลไม่น้อยกว่า 25% ของกำไรสุทธิ